แอสเซทพลัสชี้จังหวะซื้อหุ้นส่งกองใหม่ลุย
แอสเซท พลัส ชี้จังหวะหุ้นปรับฐาน ส่งกองทุนใหม่ขายตั้งเป้ากำไร 20% ภายใน 18 เดือน
22 พ.ค. 2555

แอสเซท พลัส ชี้จังหวะหุ้นปรับฐาน ส่งกองทุนใหม่ขายตั้งเป้ากำไร 20% ภายใน 18 เดือน
นางลดาวรรณ เจริญรัชต์ภาคย์ กรรม การผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า บริษัทเปิดขายกองทุนเปิดแอสเซท พลัส ไพร์ม (ASPPrime) ซึ่งเป็นกองทุนผสม เน้นลงทุนหุ้นไทยพื้นฐานดีและมีศักยภาพในการเติบโต เสนอขายครั้งแรกในวันที่ 21-30 พ.ค. 2555 ตั้งเป้าผลตอบแทนประมาณ 20% ภายใน 18 เดือน โดยกำหนดเป้าหมายการทยอยทำกำไรด้วยวิธีการรับซื้อคืนหน่วยลงทุนอัตโนมัติ
“ปัจจัยทางการเมืองของฝรั่งเศสและกรีซสร้างความกังวลว่าวิกฤตหนี้ยุโรปอาจลุกลามมากขึ้น ส่งผลให้การลงทุนมีความไม่แน่นอนไปอีกระยะหนึ่ง ขณะที่เอเชีย โดยเฉพาะไทย เศรษฐกิจแข็งแกร่ง และคาดว่ากำไรบริษัทจดทะเบียนจะโต 15-20%” นางลดาวรรณ กล่าว
สำหรับหุ้นไทยปรับตัวขึ้น 20% ตั้งแต่ต้นปี มีอัตราส่วนราคาต่อกำไรสุทธิ (พี/อี) ประมาณ 13 เท่า จากปัจจัยบวกการประกาศผลดำเนินงานของบริษัทจดทะเบียนที่จะสิ้นสุดเดือน พ.ค.นี้ ทำให้ช่วงนี้ตลาดมีโอกาสปรับฐานลงมาซื้อขายที่พี/อีเฉลี่ย 11-13 เท่า มองกรอบดัชนีปีนี้ 1,050-1,250 จุด จึงเป็นจังหวะเข้าลงทุน
ด้าน บลจ.กรุงศรี แจ้งได้ปรับลดค่าธรรมเนียมการขายหน่วยลงทุนของกองทุนเปิดกรุงศรียูเอสอิควิตี้ (KFUS) ตั้งแต่วันนี้ถึงวันที่ 15 มิ.ย. 2555 จาก 1.5% เหลือ 1.2%
สำหรับเงินลงทุนตั้งแต่ 2,000-9.99 ล้านบาท หากเงินลงทุนตั้งแต่ 10 ล้านบาท คิด 1%